Diari Oficial de la Generalitat Valenciana


Sumari del DOGV 9975, del 05-11-2024 (2024/11551)

RESOLUCIÓ de 30 d’octubre de 2024, per la qual es convoca el projecte d'innovació de biblioteques escolars «Biblioinnova’t» per als centres docents de titularitat pública de la Generalitat Valenciana durant el curs 2024-2025.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9975

Data del DOGV
:   05-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11892

CVE
:   UPUC-O-3034-32903

Data del document
:   30-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

La legislació vigent en matèria d'educació i biblioteques reconeix el paper de les biblioteques escolars en la promoció i el foment de la lectura. En el context educatiu actual es redefinixen i s'actualitzen els espais destinats a tal fi, amb l'objectiu de crear centres de recursos al servici de l'aprenentatge, la lectura, la informació i les activitats culturals.

L'article 113 de la Llei orgànica 2/2006, de 3 de maig, modificada per la Llei orgànica 3/2020, de 29 de desembre, establix que els centres d'ensenyament han de tindre una biblioteca escolar per a fomentar la lectura, contribuir perquè l'alumnat accedisca a la informació i puga formar-se en l'ús crític d'esta, i també que la biblioteca s'organitze com un espai obert a la comunitat educativa.

Esta nova convocatòria del projecte d'innovació Biblioinnova’t posa el focus en l'actualització i adequació de les biblioteques escolars des de la perspectiva de crear espais multifuncionals generadors de propostes educatives i culturals.

Les biblioteques escolars es convertixen en espais impulsors de la innovació pedagògica i de suport a les activitats docents, com a font de recursos didàctics i com a promotores del treball cooperatiu.

Des de les biblioteques escolars es poden treballar tant les matèries pròpiament curriculars com les propostes d'activitats que de manera transversal se centren en aspectes educatius innovadors, activen el treball per competències i impulsen accions relacionades amb la ciutadania responsable i global. A més, els objectius de l'Agenda 2030 han de ser el punt de partida a l'hora de repensar els usos i les finalitats de les biblioteques escolars.

La present convocatòria va més enllà del concepte de biblioteca escolar com a lloc on es fomenta la lectura. S'activa la idea d'un espai polivalent en el qual la comunitat educativa interactua enriquint els processos d'ensenyament-aprenentatge i vinculant de manera real les experiències educatives de l'alumnat amb l'entramat social de l'entorn escolar. A les biblioteques escolars s'aprén, s'investiga, es col·labora i s'innova des de l'activació de nous processos educatius i culturals.

A més, es promou la xarxa de biblioteques en línia Biblioedu i l'intercanvi d'experiències de bones pràctiques que s'han comprovat efectives en la dinamització de les biblioteques escolars entre centres educatius.

Per tant, en virtut de les competències assignades pel Decret 136/2023, de 10 d'agost, del Consell, pel qual s'aprova el Reglament orgànic i funcional de la Conselleria d'Educació, Universitats i Ocupació, i l'Orde 9/2024, de 25 d'abril, de la Conselleria d'Educació, Universitats i Ocupació, per la qual es desplega el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació,

RESOLC

*Primer. Objecte*

Concedir assignacions econòmiques als centres educatius de titularitat pública de la Generalitat que ho sol·liciten per a donar suport a la transformació, la dinamització de les biblioteques escolars i el foment de la lectura per al curs escolar 2024-25.

*Segon. Àmbit d'aplicació*

La present resolució s'aplicarà en el curs 2024-2025 en centres docents no universitaris de titularitat pública de la Generalitat amb ensenyaments de règim general.

*Tercer. Finalitats*

Impulsar que la biblioteca escolar siga un espai socioeducatiu, versàtil i obert a la comunitat educativa.

Propiciar que el centre puga adquirir recursos materials per a adequar les biblioteques com a espais innovadors per a la lectura, l'aprenentatge, la col·laboració, la investigació i la inclusió.

Promoure l'execució de pràctiques i activitats de foment de la lectura i dinamització de les biblioteques dels centres.

Afavorir que el centre puga actualitzar els fons bibliogràfics de la seua biblioteca escolar.

Impulsar la incorporació dels centres educatius a la xarxa de biblioteques escolars en línia BiblioEdu, una xarxa per a la catalogació i el préstec dirigida per la Unitat de Suport al Servici d'Informàtica per als Centres Educatius de la Conselleria d'Educació, Cultura, Universitats i Ocupació.

Enllaç: <https://portal.edu.gva.es/biblioedu/>

Impulsar la formació, l'assessorament i la difusió de bones pràctiques en els centres educatius convocats, juntament amb la Subdirecció General de Formació del Professorat.

Fomentar la coordinació del centre educatiu amb la biblioteca pública més pròxima i altres espais socioculturals del municipi per a possibilitar la participació en programes conjunts.

Estimular l'obertura de les biblioteques escolars a les famílies i l'entorn.

*Quart. Compromisos*

Per a optar a la dotació econòmica, els centres educatius hauran de desenrotllar obligatòriament les accions següents abans del 25 de juny de 2025:

1. Crear una comissió de biblioteca de centre, nomenada per la direcció.

Estarà formada per un mínim de tres i un màxim de cinc components que hauran de ser docents en actiu amb destinació definitiva, comissió de servicis o vacant anual en el centre, un dels quals exercirà de coordinador/a. Estos docents rebran un certificat de la seua participació en el projecte Biblioinnova’t d'acord amb el que establix l'apartat resolutiu quinzé.

Esta comissió estarà oberta a la col·laboració de qualsevol membre de la comunitat educativa: docents, alumnat, famílies, personal no docent o altres.

Si la comissió ja està creada en el centre i consolidada, haurà de complir els criteris esmentats.

La comissió serà l'encarregada de dissenyar, planificar i avaluar:

Les activitats de dinamització de les biblioteques escolars i la seua gestió.

L'ús i l'atenció dels espais, així com la seua adaptació a les finalitats de la convocatòria.

La gestió dels préstecs i la catalogació dels fons bibliogràfics, que en cap cas pot gestionar un membre extern a la comunitat educativa.

La coordinació amb la resta dels membres del claustre per a planificar i dur a terme activitats de foment de la lectura en el centre.

Les inversions econòmiques que cal realitzar amb la dotació assignada.

Qualsevol altra funció que la direcció del centre assigne, relacionada amb les finalitats d'esta convocatòria.

2. Sol·licitar al Servici d'Informàtica per als centres educatius de la Conselleria d'Educació, Cultura, Universitats i Ocupació l'adhesió al projecte de xarxa de biblioteques escolars en línia Biblioedu, en el cas que no participe encara.

El procediment per a la incorporació es realitza mitjançant un tiquet des de la plataforma gvaSAI ([https://gvasai.edu.gva.es](https://gvasai.edu.gva.es/)) d'acord amb les instruccions que hi ha en el web de Biblioedu. La incorporació a Biblioedu es realitzarà per orde, segons la data d'entrada de la sol·licitud, i s'informarà el centre en el moment que esta incorporació siga efectiva (<https://portal.edu.gva.es/biblioedu/>).

*Quint. Finançament*

El finançament de les quantitats assignades als centres públics, amb caràcter de gasto extraordinari de funcionament, s'abonarà a càrrec del capítol II del programa pressupostari 421.E00, del pressupost de la Generalitat de l'any 2024, per un import global màxim de 2.000.000 d'euros.

*Sext. Sol·licitud. Termini i procediment de presentació*

1. El centre públic que vulga participar en esta convocatòria haurà d'omplir el formulari que estarà disponible en l'Oficina Virtual (OVICE). El manual per a accedir a este tràmit i formalitzar-lo es publicarà en la pàgina web del projecte Biblioinnova’t:

<https://ceice.gva.es/va/web/innovacion-educacion/biblioinnovat>.

2. La sol·licitud la formalitzarà la direcció del centre educatiu i inclourà els apartats següents:

Estratègies planificades per al curs 2024-25. Es marcarà el tipus d'acció i es descriuran breument les actuacions programades o realitzades durant el curs 2024-2025 (280 caràcters):

–  Creació/actualització de la comissió de biblioteca

– Participació en la xarxa de biblioteques digitals Biblioedu

– Transformació de l'espai

– Adquisició de fons bibliogràfics per a la biblioteca del centre o de l'aula

– Activitats de dinamització i foment lector

– Formació del professorat en gestió de biblioteques, dinamització i foment de la lectura

– Accions de coordinació amb la biblioteca pública

– Creació de clubs de lectura en el centre educatiu

– Accions d'obertura de la biblioteca escolar a les famílies i l'entorn

– Col·laboració amb l'AFA (Associació de famílies) del centre educatiu en matèria de biblioteques escolars

– Actualització del catàleg bibliogràfic del centre

– Altres activitats

S'haurà d'informar el claustre i el consell escolar del contingut d'esta convocatòria, la intenció de participar en el projecte Biblioinnova’t i obtindre l'aprovació del consell escolar. La direcció del centre educatiu, mitjançant el tràmit d'OVICE, declararà que:

– El claustre i el consell escolar estan informats del contingut de la convocatòria del projecte Biblioinnova’t i es disposa de l'aprovació per a participar per part del consell escolar.

– El centre es compromet a crear la comissió de biblioteca i adherir-se al projecte Biblioedu conforme al que es disposa en l'apartat resolutiu quart.

3. El termini per a presentar la sol·licitud serà de 15 dies naturals a partir de l'endemà de la publicació d'esta resolució en el *Diari Oficial de la Generalitat Valenciana*.

4. La presentació de la sol·licitud comporta el compromís de la inversió correcta de la dotació d'acord amb l'apartat resolutiu nové.

*Sèptim. Òrgan instructor*

S'establix la subdirecció general competent en matèria d'innovació educativa de la Direcció General d'Innovació i Inclusió Educativa com a òrgan instructor del procediment que regula esta resolució.

*Octau. Procediment de dotació*

1. Només es consideraran centres sol·licitants i seran seleccionats els que hagen presentat la sol·licitud en OVICE formalitzada correctament en els terminis i en la forma establits en esta convocatòria.

2. El 75 % de l'import global màxim destinat a esta convocatòria es repartirà equitativament entre tots els centres seleccionats. La distribució del 25 % restant es farà considerant el nombre d'estudiants matriculats en el centre educatiu dins d'ensenyaments de règim general en el curs escolar 2024-2025.

3. L'assignació màxima que podrà rebre un centre serà de 3.500 euros.

*Nové. Inversió de la dotació*

El centre, fins al 10 de juny de 2025, inclusivament, ha de destinar la dotació assignada a les finalitats següents:

1. Almenys un 30 % de la dotació es destinarà a l'adquisició de recursos materials per a l'adequació dels espais destinats a les biblioteques escolars per a convertir-los en llocs atractius i innovadors on s'afavorisca el treball col·laboratiu i la realització d'activitats de dinamització lectora.

2. Un mínim del 10 % de la dotació es destinarà a executar pràctiques i activitats que fomenten la lectura i la dinamització cultural del centre.

3. Almenys el 10 % de la dotació es destinarà a fons bibliogràfics.

*Dècim. Criteris per a la inversió en recursos materials i l'adequació de l'espai*

1. La dotació assignada s'invertirà a adquirir recursos materials versàtils, polivalents i innovadors que afavorisquen l'ús dels espais destinats a les biblioteques escolars i la seua adequació a la participació, inclusió i ús de metodologies actives d'aprenentatge.

2. Esta dotació té com a objectiu ampliar els usos de les biblioteques escolars i convertir-les en espais atractius i oberts a tota la comunitat educativa.

3. La dotació assignada posa l'èmfasi en la renovació de la funcionalitat i l'adequació de les biblioteques escolars.

*Onzé. Criteris per a la inversió en formació i execució de pràctiques i activitats que fomenten la lectura i la dinamització de les biblioteques escolars*

1. Atés l'apartat resolutiu sext, el centre destinarà la dotació corresponent a les activitats previstes en la planificació presentada en el tràmit de sol·licitud.

2. Es procurarà desenrotllar activitats que afavorisquen l'educació inclusiva de manera que permeten l'aproximació a la lectura i la utilització dels recursos documentals i informatius de la biblioteca escolar a l'alumnat amb diversitat funcional, a l'alumnat amb necessitats específiques de suport educatiu i a l'alumnat nouvingut al Sistema Educatiu Valencià.

3. La dotació assignada no es podrà utilitzar per a dotar, econòmicament o en espècie, premis literaris o similars que convoque, promoga o als quals done suport el centre.

4. La dotació assignada no es podrà utilitzar per a abonar els gastos de desplaçament dels estudiants als llocs on es facen les activitats.

5. La dotació assignada no es podrà destinar a contractar servicis externs de catalogació i gestió de la biblioteca. Estes tasques només podrà desenrotllar-les el personal docent del centre educatiu.

*Dotzé. Criteris per a la inversió en fons bibliogràfics*

Es podran adquirir fons bibliogràfics com llibres, partitures, serials, publicacions periòdiques i audiovisuals, entre altres fons catalogables.

En l'adquisició de fons s'atendran criteris d'inclusió, igualtat i convivència.

Es recomana l'adquisició de fons bibliogràfics en llengua valenciana.

Es recomana l'adquisició de fons d'autoria o coautoria femenina.

Es recomana a la comissió de biblioteca establir una comunicació efectiva i fluida amb representants de l'alumnat amb la intenció de rebre les seues propostes i suggeriments per a la compra de fons bibliogràfics i activitats de foment lector i dinamització de les biblioteques escolars.

Amb esta dotació no es podran adquirir llibres de text o material curricular del programa que regula l'Orde 26/2016, de 13 de juny, de la Conselleria d'Educació, Investigació, Cultura i Esport (programa Xarxa Llibres).

*Tretzé. Resolució i notificació de la convocatòria*

1. El termini màxim per a resoldre la present convocatòria és de dos mesos des de la data d'efectes. Vençut el termini sense que s'haja notificat cap resolució expressa, els centres interessats han de considerar desestimada la seua sol·licitud.

2. A l'efecte de notificacions, la resolució provisional i la definitiva de la convocatòria es publicaran en la pàgina web del projecte Biblioinnova’t de la Conselleria d'Educació, Cultura, Universitats i Ocupació. A més, la resolució definitiva es publicarà en el *Diari Oficial de la Generalitat Valenciana*.

3. La resolució provisional contindrà la relació de centres educatius seleccionats, en què s'indicarà la quantia econòmica proposada en concepte d'assignació i la relació de centres educatius no seleccionats, amb la indicació dels motius.

4. Publicada esta resolució provisional, el centre que haja presentat la sol·licitud d'acord amb el procediment establit en esta resolució, però que no aparega en la llista, podrà presentar al·legació a l'òrgan instructor en el termini de 3 dies naturals comptats de l'endemà d'esta publicació. Per a presentar l'al·legació, el centre docent l'adjuntarà en el mateix tràmit de la sol·licitud, mitjançant la plataforma OVICE, segons indica el manual d'al·legacions que es publicarà en la pàgina web del projecte Biblioinnova’t.

5. Estudiades les al·legacions, l'òrgan instructor del procediment elevarà la proposta definitiva a la Direcció General d'Innovació i Inclusió Educativa, que resoldrà la convocatòria per delegació del conseller.

6. La resolució definitiva contindrà la relació de centres educatius seleccionats, en què s'indicarà la quantia econòmica assignada i la relació de centres educatius no seleccionats, amb la indicació dels motius.

*Catorzé. Percepció de l'assignació econòmica*

Una vegada concedida, l'assignació econòmica es farà mitjançant transferència bancària al centre docent mitjançant orde de pagament en ferm, a proposta de la Conselleria d'Educació, Cultura, Universitats i Ocupació, a càrrec del pressupost anual de l'exercici 2024.

*Quinzé. Certificació de la participació en el projecte d'innovació Biblioinnova’t*

Una vegada comprovat des de la direcció general competent en matèria d'innovació que es reunixen les condicions requerides per a la certificació, l'òrgan competent en matèria de formació del professorat, d'acord amb l'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, el reconeixement i el registre de les activitats formatives, i per l'Orde 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i la valoració de les activitats de formació permanent i altres activitats per a la millora de la qualitat de l'ensenyament que realitze el funcionariat docent que impartix ensenyaments no universitaris de la Comunitat Valenciana, certificarà la participació en el projecte d'innovació Biblioinnova’t de la manera següent:

Coordinador/a de la comissió de biblioteca: 40 h.

Component de la comissió de biblioteca no coordinador/a: 25 h.

Només es podrà certificar la participació de docents en actiu amb destinació definitiva, comissió de servicis o vacant anual en el centre. Altres participants diferents dels esmentats no podran rebre el certificat de participació.

La direcció del centre haurà de fer pública al claustre la relació de participants a certificar no més tard del dia 10 de juny de 2025. Esta publicació obrirà un període de detecció d'errors que perdurarà durant el temps que estiga obert el tràmit de justificació del projecte Biblioinnova’t en OVICE, fins al 25 de juny de 2025. A partir d'este dia no seran possibles les correccions ni les modificacions en la relació de persones a certificar.

Esta difusió s'haurà de fer per mitjans electrònics i en el tauler d'anuncis de la sala de professors. S'haurà d'incloure el nom i els cognoms del coordinador/a i participants definitius o amb vacant del centre, i també s'haurà d'indicar el NIF xifrat.

*Setzé. Justificació i valoració del projecte en OVICE*

1. El centre educatiu haurà d'entregar una memòria justificativa de les accions i els gastos realitzats durant el curs, en relació amb la present convocatòria, fins al 25 de juny de 2025.

2. La memòria justificativa es presentarà emplenant els camps corresponents del tràmit específic d'OVICE. Contindrà els apartats següents:

Justificació econòmica en què s'informarà del total de gastos efectuats en els tres capítols de l'apartat resolutiu nové i es firmarà una declaració responsable de la inversió correcta de les assignacions rebudes.

Justificació d'actuacions en què es descriuran les activitats realitzades i l'avaluació del seu impacte.

Valoració de la convocatòria del projecte Biblioinnova’t i de la seua implementació en el centre, a més de destacar els aspectes positius i les propostes de millora.

Relació dels membres, el coordinador i els altres components, de la comissió de biblioteca escolar, que són docents definitius, en comissió de servicis o amb vacant anual en el centre durant el curs escolar 2024-25. S'emplenarà l'apartat corresponent del tràmit d'OVICE, en què es farà constar el NIF o el NIE de la persona coordinadora i dels components de la comissió de biblioteca del projecte. Es farà una declaració responsable d'haver fet difusió d'esta relació de participants d'acord amb el que indica l'apartat resolutiu quinzé.

Relació de la resta de col·laboradors de la comissió.

Els centres han de justificar dins del termini i en la forma corresponent els compromisos adquirits, segons l'apartat resolutiu quart, i la inversió correcta de la totalitat de la dotació. En cas contrari, se'ls exclourà de la participació en la convocatòria següent del projecte Biblioinnova’t.

*Desseté. Comptabilitat en ITACA*

1. S'hauran d'especificar els ingressos i els gastos que es produïsquen per raó d'esta convocatòria. Els centres justificaran l'assignació econòmica concedida en el balanç anual que han d'efectuar segons l'Orde de 18 de maig de 1995, de la Conselleria d'Educació i Ciència (DOGV 2526, 09.06.1995), i la Llei 8/2023, de 27 de desembre, de pressupostos de la Generalitat per a l'exercici 2024.

2. El centre guardarà les factures o els documents de valor probatori equivalent vàlids en el tràfic jurídic mercantil o amb eficàcia administrativa dels gastos efectuats per a comprovacions posteriors de la inversió efectuada entre les dates de l'1 de setembre de 2024 i el 10 de juny de 2025.

3. Tant la dotació percebuda pel centre com els gastos generats s'inscriuran en els apartats corresponents de la gestió econòmica en ITACA fins al 10 de juny de 2025.

4. La dotació percebuda pel centre educatiu s'ha d'inscriure en l'apartat d'ingressos de la gestió econòmica d'ITACA, dins del concepte 012 «Altres programes».

5. Els gastos s'inscriuran en un subcompte justificatiu específic dins de la gestió econòmica d'ITACA per a comptabilitzar els gastos del projecte d'innovació de biblioteques escolars Biblioinnova’t. Este subcompte té tres subapartats: un per a comptabilitzar els gastos en recursos materials destinats a la transformació dels espais 226BIIN\_AC, un per a comptabilitzar els gastos relacionats amb la formació i les activitats dirigides al foment de la lectura 226BIIN\_FO i la dinamització de les biblioteques escolars, i un altre per a la inversió en fons bibliogràfics 226BIIN\_RM.

6. Fins al 10 de juny de 2025, el centre haurà d'invertir correctament la quantitat econòmica assignada.

7. Després d'esta data i abans del final del curs escolar, el consell escolar serà informat de la inversió de la dotació assignada i comprovarà que s'ajusta a les indicacions fetes en l'apartat resolutiu octau, nové, desé i onzé d'esta resolució.

*Dihuité. Inspecció d'educació*

La inspecció d'educació supervisarà la inversió efectiva i correcta de les dotacions econòmiques assignades als centres educatius que participen en esta convocatòria, així com la realització de les accions proposades.

*Denové. Assessorament del projecte*

L'assessorament del projecte d'innovació Biblioinnova’t es realitzarà a través del Servici d'Innovació Educativa de la Direcció General d'Innovació i Inclusió Educativa, mitjançant l'adreça de correu electrònic següent: [dgtddtshyupia@mhl.pp](mailto:isrbpskmovrmx@krz.vo)

*Vinté. Delegació*

Es delega en la persona titular de la Direcció General d'Innovació i Inclusió Educativa la facultat de resoldre la convocatòria i concedir les assignacions econòmiques als centres educatius seleccionats, i se l'autoritza a adoptar les mesures oportunes per a complir i aplicar esta resolució i també per a resoldre i notificar totes les incidències que es plantegen en la seua interpretació i execució.

*Vint-i-uné. Efectes i recursos*

Esta resolució tindrà efectes l’endemà de ser publicada en el *Diari Oficial de la Generalitat Valenciana*.

Contra esta resolució, que no posa fi a la via administrativa, es podrà interposar un recurs d'alçada davant de la Secretaria Autonòmica d'Educació en el termini d'un mes a comptar de l'endemà de la publicació, de conformitat amb el que disposen els articles 112, 114, 115, 121 i 122 de la Llei 39/2015, d'1 d'octubre, del procediment administratiu comú de les administracions públiques.

  

València, 30 d'octubre de 2024

José Antonio Rovira Jover

Conseller d'Educació, Cultura, Universitats i Ocupació